J. Craig Venter
J. Craig Venter er en amerikansk biokemiker, der 1984-1992 var ansat på National Institutes of Health (NIH), Bethesda, Maryland. Her udviklede han en strategi til hurtigt at bestemme dele af DNA-sekvensen af de gener, der udtrykkes i menneskets hjerneceller.
Han offentliggjorde i 1991 de første mange hundrede af disse sekvenser og vakte international furore, da NIH med baggrund heri indgav patentansøgning på ca. halvdelen af dem.
I utilfredshed med det offentlige bevillingssystem dannede J. Craig Venter i 1992 The Institute for Genomic Research (TIGR) i Rockville, Maryland, som specialiserede sig i at gennemføre store DNA-sekventeringsopgaver, bl.a. af bakterier. I 1998 grundlagde han Celera Genomics, et datterselskab af instrumentfirmaet Perkin-Elmer, hvor han intensiverede og automatiserede sekventeringen af menneskets genom. Sammen med konkurrenten Francis Collins fra NIH præsenterede han resultaterne af dette banebrydende sekventeringsprogram i 2001.
Han er i dag leder af J. Craig Venter Institute (grundlagt 2006) og beskæftiger sig bl.a. med mikrobiel fremstilling af ethanol og hydrogen til brug i fx brændselsceller og med kortlægningen af dele af verdenshavenes samlede arvemasse. Desuden eksperimenterer han med at fremstille levende celler fra bunden af ved at opbygge dem gen for gen.